Nóg ŉ groot uitdaging wag op Rolene StraussRolene Strauss (Foto: Facebook) Eers die Mej. Wêreld-kroon, toe ŉ mediese graad en nóú gaan Rolene Strauss haar volgende groot projek aanpak: Die skoonheid het aangekondig dat sy en haar skoonsuster kragte in ŉ nuwe mediese praktyk gaan saamsnoer wat op onder meer die voorkoming van siektes fokus. Nadat Rolene aanvanklik eers geheimsinnig was oor ŉ “spesiale aankondiging” wat sy binnekort sou maak, het sy dié nuus onlangs op sosiale media bevestig. Die skoonheid het op sosiale media gesê dié praktyk van haar en skoonsus Ledivia Strauss gaan fokus op “voorkomende, geïntegreerde en estetiese sorg”. “My hooffokus gaan ŉ nié-kliniese rol wees,” het sy op sosiale media laat hoor. “Ek gaan as ŉ ambassadeur vir holistiese en voorkomende gesondheidsorg vir vroue optree. Vir ons gaan dit alles oor voorkoming van onnodige siektes, teenveroudering en om jou te verander in die beste weergawe van jouself – binne en buite.” Die praktyk, wat bekend staan as Revita Health en net buite die Paarl in die Wes-Kaap geleë is, bied op 13 Februarie ŉ geleentheid aan waar Rolene en haar skoonsus lede van die publiek sal toespreek oor hul doel en drome met die praktyk. “Ek en Ledivia sal gaande daaroor wees om julle te leer ken en sommige lewensveranderende waarhede – met betrekking tot gesondheid, teenveroudering en die beste jy – met julle te deel,” het Rolene Dinsdag op Instagram laat hoor. Diegene wat belangstel, kan ŉ e-pos stuur na [email protected]. Vir meer inligting, besoek Rolene se amptelike Facebook-blad. Strauss was nie beskikbaar vir kommentaar nie.